  Анжелика Тихонова корреспондент Удмурт кылэз дышетонъя курсъёс усьтыны чаклало Кияса ёросын. Курсъёс ужзэс мытозы толшор толэзьысен. Со сярысь иворъёсъя «Удмуртия» агентстволы вераз курсъёсты радъясь, нуись, Киясаысь Лулчеберет юртысь ваньмон дырез радъянъя ёзэтэн кивалтӥсь Людмила Коконова. «Курсъёс ортчозы клубын. Арняяз кык пол пумиськылом, кык час ӵоже ужалом. Отын луозы дышетскисьёс но, ужасьёс но. Малпасько, пӧртэм аресъемъёс люкаськозы. Огез вазиськись ёрос газетысьтымы корреспондент. Удмурт гуртъёсы мынӥсько но номырзэ уг валаськы мар верало, ӧжыт ке но мед валалом вал шуэ. Пиналъёс малы милям школаын одно ик удмурт кыллы уг дышето шуыса юало. Со сизьыметӥ классын дышетскисьёс. Анай-атайёссы удмуртъёс соослэн. Дышетӥсьёс но тани мылкыд каро. Кияса школаысь», - вераз Людмила Коконова. Туннэ нуналлы Кияса ёросын 11 нылпи садъёс но 10 школаос ужало. Дышетонъя управлениысь методистлэн Людмила Уткиналэн верамезъя, удмурт кылэз дышето ньыляз школаосын, кыказ — кружок нуо. Озьы ик ньыль нылпи садъёсын визьнодан ужзэс удмурт кылын нуо, куиняз — кружокъёс ужало. Удмурт кылэз дышетонъя курсъёсты радъясьлэн верамезъя, туннэ нуналлы куать адями люкаськиз ини. Мукетъёсыз малпасько на. Людмила Коконова элькунысь удмурт кыллы дышетӥсьёслэн «Выжы» огазеяськонзылэн тӧроезлэн Ангелина Решетниковалэн ужан радлыкезъя дышетыны чакла. Соин герӟет возьыса ужа. Тодады вайытом, Ангелина Решетникова али Ижкарын Удмурт йӧскалык театрын удмурт кылъя курсъёс нуэ. Коконова дышетскисьёсыныз палэнэ но потаны мылкыд каре. «Кенешон ортчытӥм ке, мынам соосты поттаме но потэ вал. Кылсярысь, Пичи Пургае «Дэрем» студие, концертъёсы, театре. Учком, кыӵе мылкыдзы луоз», — вераз со. Тегъёс: Дышетон Удмуртия удмуртъёс удмурткыл Кияса  